## Pravilnik o uvjetima, kriterijima i postupku za izbor ročnika radi osposobljavanja za profesionalne vojnike ili izobrazbu za pričuvne časnike i dočasnike Oružanih snaga Republike Hrvatske

### NN 67/2003 (19.4.2003.), Pravilnik o uvjetima, kriterijima i postupku za izbor ročnika radi osposobljavanja za profesionalne vojnike ili izobrazbu za pričuvne časnike i dočasnike Oružanih snaga Republike Hrvatske

# MINISTARSTVO OBRANE

789

Na
temelju članka 44. stavka 5. Zakona o obrani (»Narodne novine«, broj 33/02. i
58/02.) donosim

## PRAVILNIK

### o uvjetima, kriterijima i postupku za izbor roČnika radi osposobljavanja za profesionalne vojnike ili izobrazbu za priČuvne Časnike i doČasnike OruŽanih snaga Republike Hrvatske

I.
OPĆE ODREDBE

Članak
1.

Ovim
Pravilnikom propisuju se planiranje, promidžba, uvjeti i kriteriji za izbor i
postupak izbora ročnika radi osposobljavanja za profesionalne vojnike, odnosno
izobrazbe za pričuvne časnike i dočasnike Oružanih snaga Republike Hrvatske (u
daljnjem tekstu: Oružane snage).

Članak 2.

Izbor
ročnika radi osposobljavanja za profesionalne vojnike ili izobrazbe za pričuvne
časnike i dočasnike (u daljnjem tekstu: kandidati) temelji se na njihovoj
pismenoj želji da im se omogući osposobljavanje za profesionalnog vojnika
odnosno izobrazba za pričuvnoga časnika ili dočasnika.

Članak
3.

Izbor
kandidata obavlja Povjerenstvo za odabir kandidata (u daljnjem tekstu:
Povjerenstvo) koje imenuje ministar obrane.

Povjerenstvo
se sastoji od šest članova. U Povjerenstvo ulazi po jedan predstavnik
Personalne uprave Glavnog stožera Oruža­nih snaga, Uprave za operativne
poslove, Službe za vojnu obvezu Personalne službe te dva predstavnika Službe za
zdravstvenu zaštitu (liječnik i psiholog).

II. PLANIRANJE

Članak
4.

Planiranje
osposobljavanja za profesionalne vojnike odnosno izobrazbe za pričuvne časnike
i dočasnike temelji se na ustroju Oružanih snaga i potrebama za popunom
profesionalnim vojnicima, pričuvnim časnicima i dočasnicima.

Planiranjem
se utvrđuje broj kandidata koji će se uputiti na osposobljavanje odnosno
izobrazbu prema:

–  granama,

–  rodovima,

–  službama,

–  strukama.

Članak 5.

Planiranje
osposobljavanja odnosno izobrazbe kandidata u smislu ovoga Pravilnika odvija se
u tri planska razdoblja, i to:

–   dugoročno
(do 15 godina),

–   srednjoročno
(do 6 godina),

–   kratkoročno
(do 2 godine).

Broj
kandidata za osposobljavanje odnosno izobrazbu planira se na temelju godišnje
iskazanih potreba za popunom postrojba, ustanova i zapovjedništava Oružanih
snaga.

Na
temelju iskazanih potreba iz stavka 2. ovoga članka Glav­ni stožer Oružanih
snaga u suradnji s Upravom za ljudske resurse izrađuje prijedloge planova.

Članak
6.

Dugoročnim
planom osposobljavanja odnosno izobrazbe kandidata utvrđuju se smjernice za
daljnje uređenje sustava osposobljavanja odnosno izobrazbe, pri čemu se vodi računa
o planiranom razvoju grana, rodova, služba i struka Oružanih snaga u odnosu na
mogućnosti upućivanja na osposobljavanje odnosno izobrazbu.

Članak
7.

Srednjoročnim
planom osposobljavanja odnosno izobrazbe kandidata utvrđuju se:

–  cilj osposobljavanja odnosno izobrazbe,

–  prioriteti u osposobljavanju odnosno izobrazbi,

–  planirani
broj kandidata za osposobljavanje odnosno izobrazbu prema granama, rodovima,
službama, strukama i prijedlogu upućivanja po godinama.

Članak 8.

Dugoročne
i srednjoročne planove osposobljavanja odnosno izobrazbe kandidata donosi
ministar obrane na prijedlog načelnika Glavnog stožera Oružanih snaga.

Članak 9.

Glavni
stožer Oružanih snaga na temelju srednjoročnog plana osposobljavanja odnosno
kandidata i odobrenih financijskih sredstava izrađuje i donosi kratkoročne
planove osposobljavanja odnosno izobrazbe kandidata te prati dinamiku njihove
provedbe.

Kratkoročni
plan odnosno izvode iz plana Glavni stožer Oružanih snaga dostavlja nositeljima
na provedbi zadaća u sustavu osposobljavanja odnosno izobrazbe.

III. UVJETI I KRITERIJI ZA IZBOR KANDIDATA

Članak
10.

Kandidat
za osposobljavanje za profesionalnog vojnika odnosno izobrazbu za pričuvnog časnika
ili dočasnika mora ispunjavati sljedeće uvjete:

– da
nije pravomoćno osuđen za kaznena djela protiv: Re­pub­like Hrvatske, slobode i
prava čovjeka i građanina, vrijednosti zaštićenih međunarodnim pravom, službene
dužnosti, Oružanih snaga, života i tijela, opće sigurnosti ljudi i imovine,
spolne slobode i spolnog ćudoređa, braka, obitelji i mladeži, imovine i sigurnosti
platnog prometa i poslovanja,

– da
protiv njega nije otvorena istraga, odnosno da se ne vodi kazneni postupak za
kaznena djela iz ovoga članka,

– da mu
pravomoćnom presudom nije zabranjeno obavljanje određenih djelatnosti, odnosno
dužnosti za vrijeme trajanja takve zabrane,

– da
nije prethodno otpušten iz državne službe ili iz pravne osobe s javnim
ovlastima zbog povrede službene dužnosti,

– da
ima samo hrvatsko državljanstvo,

– da
njegovo zdravstveno stanje zadovoljava zdravstvene kriterije propisane za
pripadnike Oružanih snaga (zdravstvena sposobnost),

– da
zadovoljava sigurnosne kriterije propisane pravilnikom,

–
ostale uvjete propisane ustrojem (rod, služba, struka),

– da je
suglasan za upućivanje na osposobljavanje ili izobrazbu.

Članak 11.

Kandidat
za osposobljavanje za profesionalnog vojnika pored uvjeta iz članka 10. ovoga
Pravilnika mora ispunjavati i sljedeće uvjete:

– da
ima najmanje osnovnu školu,

– da
njegovo zdravstveno stanje udovoljava zdravstvenim uvjetima propisanim za
djelatnu vojnu službu,

– da
nije stariji od 26 godina.

Članak
12.

Kandidat
za izobrazbu za pričuvnog dočasnika pored uvjeta iz članka 10. ovoga Pravilnika
mora ispunjavati i sljedeće uvjete:

– da
ima najmanje srednju stručnu spremu,

– da
nije stariji od 24 godine.

Članak
13.

Kandidat
za izobrazbu za pričuvnog časnika pored uvjeta iz članka 10. ovoga Pravilnika
mora ispunjavati i sljedeće uvjete:

– da
ima najmanje višu stručnu spremu,

– da
nije stariji od 29 godina.

IV. POSTUPAK IZBORA
KANDIDATA

Članak
14.

Odabir
kandidata vrši se u dvije etape a započinje stupanjem ročnika na služenje
vojnog roka.

Članak
15.

Prva
etapa odabira počinje od prvog dana služenja vojnog roka i traje 15 dana. U
tome razdoblju postrojba odnosno središte za obuku mora izraditi popis predloženih
kandidata (obrazac: KR-02) u skladu s uvjetima i kriterijima iz ovoga
Pravilnika.

Obrazac
KR-02 popunjava se posebno za svaku kategoriju kandidata (profesionalne
vojnike, pričuvne dočasnike i pričuvne časnike).

Iznimno
od odredbe članka 13. ovoga Pravilnika na popisu predloženih kandidata mogu
biti i ročnici koji su apsolventi na višim učilištima, veleučilištima ili
visokim školama.

Svaki
kandidat obvezan je osobno popuniti upitnik (obrazac: KR-01).

Upitnik
(obrazac: KR-01) i popis kandidata (obrazac: KR-02) te presliku jediničnog
kartonakandidata postrojba odnosno središte za obuku dostavlja
Povjerenstvu.

Članak
16.

Druga
etapa odabira počinje nakon dostave popisa pred­loženih kandidata Povjerenstvu
i može trajati najdulje 45 dana od dana početka služenja vojnog roka.

Povjerenstvo
obrađuje sve kandidate s popisa i provodi odabir. Popis odabranih kandidata
zajedno s popunjenim upitnicima (obrazac: KR-01) Povjerenstvo dostavlja Vojnoj
sigurnosnoj agenciji.

Izvješće
o broju i strukturi odabranih kandidata (obrazac: KR-03) Povjerenstvo dostavlja
Personalnoj upravi Glavnog stožera Oružanih snaga koja izrađuje zapovijed o upućivanju
kandidata na osposobljavanje odnosno izobrazbu.

Nakon sigurnosne provjere kandidata Vojna sigurnosna
agencija izvješće o tome dostavlja Upravi za popunu osobljem.

Kandidatima koji ne zadovolje sigurnosne kriterije
Uprava za popunu osobljem prekida osposobljavanje odnosno izobrazbu i upućuje
ih na završnu vojnu obuku (obrazac: KR-04).

Članak 17.

Načelnik Glavnog stožera Oružanih snaga donosi
zapovijed o sustavu obuke ročnika radi osposobljavanja za profesionalne vojnike
odnosno izobrazbe za pričuvne časnike i dočasnike.

Članak 18.

Ugovor o osposobljavanju za profesionalne vojnike
odnosno ugovor o izobrazbi za pričuvne časnike ili dočasnike sklopit će se s
kandidatima koji ispunjavaju uvjete iz ovoga Pravilnika.

Ugovorom iz stavka 1. ovoga članka može se propisati
i posebno stimuliranje kandidata.

V. PROMIDŽBA

Članak 19.

Promidžba se planira i provodi prije izbora, za
vrijeme izbora te tijekom osposobljavanja odnosno izobrazbe kandidata*.*

Cilj promidžbe je kod budućih kandidata pobuditi želju
za vojnom izobrazbom i službom u Oružanim snagama.

Uprava za ljudske resurse u suradnji sa Službom za
odnose s javnošću i informiranje osmišljava i planira promidžbene aktivnosti.

Promidžbene aktivnosti provodi Uprava za odnose s jav­nošću
i informiranje u suradnji sa zapovjedništvima i postrojbama Oružanih snaga.

VI. ZAVRŠNE ODREDBE

Članak
20.

Obrasci
KR-01, KR-02, KR-03 i KR-04 koji se nalaze u prilogu sastavni su dio ovoga
Pravilnika.

Ministarstvo
obrane planira i tiska potrebnu količinu obrazaca iz stavka 1. ovoga članka

Tiskane
obrasce i obrasce na magnetskom mediju (disketi) raspodjeljuje Uprava za odnose
s javnošću i informiranje u surad­nji s Upravom za ljudske resurse.

Članak 21.

Ovaj
Pravilnik stupa na snagu osmog dana od dana objave u »Narodnim novinama«.

Klasa: 023-03/03-04/1

Urbroj: 512-01-03-14

Zagreb,
1. travnja 2003.

Ministrica
**Željka Antunović,** v. r.

if !supportEmptyParas endif

if !supportEmptyParas endif

![](dodatni/376524.gif)
![](dodatni/376525.gif)
![](dodatni/376526.gif)
![](dodatni/376527.gif)
![](dodatni/376528.gif)
![](dodatni/376529.gif)
![](dodatni/376530.gif)

Pravilnik, NN 67/2003-789